דבורה לוי

סיכום על "**המקום שבו אנו צודקים**"\ יהודה עמיחי

שירו הקצר של עמיחי מורכב משלושה בתים. בתים 1 ו-2 הם בני 3 טורים, ובית 3 אורכו כפול – הוא בן 6 טורים. (*טור= שורה בשיר. המשורר קובע את אורכו של הטור ואורכו של הבית. למבנה יש כונה ומשמעות. המבנה שקבע המשורר, הוא אחד המפתחות לפיענוח יצירתו*).

בבית הראשון יש קביעה, שבמקום שבו אנו צודקים, לא יפרחו פרחים לעולם! הדובר מעמיד ערכים, כגון: צדק, שכנוע עצמי, בטחון, השתייכות, כוח, אחדות, אחידות - לעומת ערכים, כגון: יופי, אהבה, ספק, הכלה, סובלנות, קבלת השונה, חיים בדו-קיום. איזה קסם יש בצדק, שאנו כל-כך דבקים בו? הוא נותן בטחון, שקט, תחושת עליונה. הוא עושה את החיים לברורים יותר. אבל פתאם הצדק לא נראה כל-כך צודק...

הבית השני מסביר מדוע, לא יפרחו פרחים לעולם במקום שבו אנו צודקים. הדימוי שבו משתמש הדובר כדי להסביר מדוע, הוא חצר רמוסה והדוקה. שום דבר מעל לחצר רמוסה והדוקה אינו מחלחל פנימה (כגון: מים, אוויר, אפילו בכי וצחוק של אנשים), ושום דבר אינו פורץ מתוך החצר למעלה.

הבית השלישי מעמיד את ניגוד אל שני הבית הראשונים. בניגוד אל "חצר הצדק שלנו" יש מקום תחוח, פתוח, מאוורר, דו-כיווני. רק במקום תחוח (כגון: שדה, גינה, ערוגה, מדרון של הר), יכולים פרחים לצמוח ולפרוח. במקומות כאלה יש חפרפרת סודית ולא נראית, שחופרת מנהרה מתחת לפני האדמה. מפעם לפעם היא חופרת את דרכה אל פני הקרקע כדי לזרוק החוצה את העפר שהצטבר. על פני הקרקע נוצרים חורים ותלוליות עפר סביבם. הם שמעידים על תנועתה הנמרצת של החפרפרת הסודית מתחת לפני השטח. החפרפרת פותחת את האדמה מלמטה כלפי חוץ, כמו שמחרשה פותחת את האדמה מלמעלה כלפי פנים. שתיהן מתחחות, פותחות ומאווררות את האדמה. זו הסיבה להזכרת החפרפרת והחריש בזה אחר זה. הדיאלוג הדו-כיווני של האדמה התחוחה עם העולם רק מעשיר אותנו, למשל, בפרחים יפים!

 "הבית אשר נחרב" שנזכר בסיום השיר, יכול להיות בית מגורים אישי משפחתי, ויכול להיות בית המקדש, שנחרב לפני אלפיים שנה. זה מזכיר לנו לשאול, מדוע נחרב בית המקדש? ולענות: בגלל קבוצות אנשים שחשבו שהם צודקים, מול קבוצות אחרות שחשבו שהן צודקות. כל אחד חשב שהוא צודק ולא נתן מקום לאחר. אלה לא נתנו מקום לאלה, ואלה פסלו את אלה. רבותינו קראו לזה "שנאת חינם". בגלל שנאת חינם נחלשנו. לאויב מבחוץ היה קל לכבוש אותנו, להגלות אותנו מהארץ, ולהחריב את בית המקדש, שסימל עבור כולם את המכנה המשותף והבטוח שלנו.

עכשיו כדאי לחזור אל תחילת השיר ולחשוב מחדש על המילה "מקום". כי גם למילה "מקום" יש משמעות נוספת בעברית, והיא: ה'. פתאם אפשר להבין, שכל השיר הפרטי והאישי הזה, נכתב גם בתוך הקשר דתי ולאומי = יהודי. לא רק בתור בן אדם אלא גם בתור יהודי, הדובר בשיר (עמיחי) מעדיף ספקות ואהבה על פני צדק לאומי או דתי. הנה מה שהוא אומר, לסכום: צדק מוחלט (כגון לאומי ודתי) תמיד פוגע באנשים אחרים.